section_heading: Povijest
paragraph_text: Stanovnici Donje Hercegovine vijekovima su ljeti gonili stoku na ispašu na Morine i okolne planine. Stizali su početkom ljeta, najkasnije do Vidovdana, a ostajali do kraja ljeta, do Male Gospojine kada su silazili s planine na jeseništa. Tijekom zime stočari su se spuštali sve do Stona sa svojim stadima gdje su prezimili. Stočari su svoja imena ostavili u toponimima. Bjelevići su ime dobili po obitelji Bjelevac kod Stoca, Šakotuša planina - posjed obitelji Šakota kod Stoca, Puhalova lokva - obitelj Puhalo. Maslaći - obitelj Maslać, Maljurin bunar - od obitelji Maljura kod Stoca. Obitelj Mandić je ostavila trag u toponimu Mandić. Humljaci su ovdje živjeli periodično, a bilo je i stalnih domaćih starosjedilaca.